ועדת הכלכלה, כנסת 16, פרוטוקול מספר 366, 2005-02-23 09:30

אמנון כהן: בוקר טוב, אני פותח את הישיבה, בנושא דיון מהיר: גבוי חשמלי לשירותי טלפוניה על גבי רשתות הכבלים, של חבר הכנסת גלעד ארדן.

אמנון כהן: אני מבין שמשרד התקשורת רוצה ליזום תחרות חשובה, חשוב שתהיה במשק תחרות גם בנושא הזה, של טלפונים נייחים.

אמנון כהן: הבנתי שיש בעיה של גיבוי חשמלי.

אמנון כהן: נשמע את הדברים, ונראה איך אפשר להתקדם.

אמנון כהן: בבקשה, חבר הכנסת ארדן.

גלעד ארדן: אני מצטרף לדבריך, אני חושב שחשוב מה שעשה משרד התקשורת, כי באמת צריך לפתוח את הנושא הזה לתחרות.

גלעד ארדן: ועדת הכלכלה היא גם זאת שאישרה את הנושא לפני מספר חודשים.

גלעד ארדן: דא עקא, שאנחנו פה לא אנשי מקצוע טכניים, וכשהגיע לידיעתי שלטלפון הקווי של חברות הכבלים אין גיבוי חשמלי חשבתי שיש פה בעיה ציבורית.

גלעד ארדן: אני לא יודע מה המדיניות שקיימת במקומות אחרים בעולם, האם זה דבר נפוץ שיש טלפון קווי ללא גיבוי חשמלי, אם מחייבים או לא מחייבים, זה אחד.

גלעד ארדן: שתיים, בהנחה שיש מדינות שבהן לא מחייבים – אני מניח שמשרד התקשורת בדק מה המדיניות במקומות אחרים, אז איך מביאים את זה לידיעת הלקוח?

גלעד ארדן: אם אני, כחבר כנסת שהיה שותף לאישור של התהליך – אמנם חברי כנסת מאוד שטחיים, אבל אני משתדל לפחות לקרוא דברים שמעבירים – ואני לא ידעתי את זה, אז אני מניח - - -

אמנון כהן: חברי כנסת הם בדרך כלל לא שטחיים, הם בדרך כלל לומדים את הנושאים.

גלעד ארדן: אני אומר בציניות.

גלעד ארדן: אני מניח שגם הצרכנים שמציעים להם להתחבר, הם לא מודעים לנושא.

גלעד ארדן: תגידו לי שלרוב האנשים היום יש טלפון אלחוטי, וגם אם זה של בזק זה לא יעבוד בהפסקת חשמל – אולי יש מקומות שזה כן חשוב להם.

גלעד ארדן: לדוגמה, מוסדות ציבור, פנימייה של בני נוער – אני למדתי בכזאת – לא תמיד מנהל הרכש זה אדם שעשה תואר בהנדסת אלקטרוניקה, יכול להיות שהוא יבחר להעביר את כל המוסד לטלפון קווי של הכבלים, והוא בכלל לא יודע שאם חס וחלילה קורה איזה אסון, איזו שריפה - - -

אמנון כהן: אתה מדבר על גילוי נאות או על הסדרה של הנושא?

גלעד ארדן: אני מדבר על אחת משתי החלופות, או על גילוי נאות, שנדע בוודאות שמי שרוכש את זה יודע שאין גיבוי חשמלי, או בנוסף שמדיניות משרד התקשורת תהיה שלפחות במוסדות ציבור כן תהיה איזושהי חובה בנושא הזה.

גלעד ארדן: עד כאן שאלותיי.

אמנון כהן: שאלותיך לעניין.

אמנון כהן: רוב הציבור היום משתמש במכשירים אלחוטיים שצריכים גם קו חשמל.

אמנון כהן: החקיקה חשובה, התחרות חשובה, אבל אדוני המנכ"ל, תתייחס אתה לשאלה אם יש גילוי נאות מבחינת הלקוח, שהלקוח יודע מראש שהטלפון הקווי הזה לא מגובה מבחינה חשמלית אם יש הפסקת חשמל, גם במוסד, אם קורה משהו, אי אפשר להזעיק את כוחות ההצלה, וצריך להיערך.

אמנון כהן: שאלה שניה, האם יש כבר איזו טכנולוגיה כזאת שיכולה לתת את הפתרון הזה.

אבי בלשניקוב: בוקר טוב, אני המנכ"ל החדש של משרד התקשורת.

אמנון כהן: בשם ועדת הכלכלה, בשם יו"ר הוועדה וכל החברים, מאחלים לך הצלחה בתפקידך החשוב והרם.

אמנון כהן: אנחנו עומדים לרשותכם שתצליח בעזרת השם.

אבי בלשניקוב: אני מודה לחבר הכנסת גלעד ארדן על כך שהאיר את עינינו בסוגיה שגם אני חושב שהיא חשובה.

אבי בלשניקוב: הזכרת בדבריך את הנושא של הגילוי הנאות, גם אנחנו במשרד התקשורת חושבים שהנושא של גילוי נאות הוא הכרחי בסוגיה הזאת.

אבי בלשניקוב: שוחחתי קודם לכן עם יושב ראש הוועדה, אני מתכוון להורות לאנשי משרד התקשורת לשבת באופן מיידי עם אנשי הכבלים ולהכין אתם הוראות, אפילו הוראות לרשיון, שנוכל לתקן אותו, על מנת לקבוע כללים ברורים ומדויקים בעניין הגילוי הנאות.

אבי בלשניקוב: נשב אתם ונשמע גם את הצד השני, ובעלי עניין נוספים ונתקן את הרשיון או שבדרך רכה יותר, לא בדרך של תיקון רשיון, נקבע כללים ברורים בעניין הגילוי הנאות.

אבי בלשניקוב: אין ספק שאם מגיעים אנשי הוט לאנשים ומציעים להם להתחבר אליהם, צריכים לדעת שכשיש הפסקת חשמל הטלפון לא יעבוד, בניגוד לטלפון הישן של בזק.

אבי בלשניקוב: אני רוצה להזכיר לכם שבזק היום מוכרת טלפונים דיגיטליים, וכשיש הפסקת חשמל אין קו.

אבי בלשניקוב: אני חושב שכל מי שיושב סביב השולחן הזה יודע את כלי הנשק שיש בצד הזה ובצד השני.

אבי בלשניקוב: בררתי, במסגרת השיחות שעשיתי לפני הדיון פה, עם אנשי הכבלים.

אבי בלשניקוב: ישנה היום טכנולוגיה של מודם, שניתן להשתמש בה בחיבור בנקודת הקצה בבית ולהתקין אותה ובזמן הפסקת חשמל יא טובה למספר שעות.

גלעד ארדן: לכמה שעות?

אבי בלשניקוב: נדמה לי שארבע שעות.

עידית צ'רנוביץ: יש UPS עד 12 שעות.

גלעד ארדן: כמה זה עולה?

אבי בלשניקוב: כ-100 דולר.

אבי בלשניקוב: ישנה אפשרות אחת, להגיד לכבלים: אתם חייבים להשית את זה על עצמכם, ולספק לכל הצרכנים את המתאם הזה.

אבי בלשניקוב: אין שאלה שבהחלטה כזאת גמרת את הכבלים.

אבי בלשניקוב: זה הוצאות אדירות, בסדר גודל של עשרות מיליוני שקלים, הם לא יעמדו בזה, כולכם יודעים מה המצב של הכבלים.

אבי בלשניקוב: ישנה אופציה לחייב את המשתמש לרכוש את זה.

אבי בלשניקוב: אז מה עשית?

אבי בלשניקוב: פגעת במספר כללי יסוד, תחרות.

אבי בלשניקוב: תגיד לסבתא שלי: את לוקחת את החבילה, ואת משלמת לנו עוד 450 שקלים עבור המתאם – היא לא תעשה את זה.

גלעד ארדן: יש להם טכניקות יותר מתוחכמות.

גלעד ארדן: אומרים ללקוחות: בשנה הראשונה המחיר לא יורד כי מקבלים את המודם בחינם.

אבי בלשניקוב: בכל מקרה, אני חושב שברגע שיש את הפתרון הטכני, הכבלים צריכים בצורה וולונטרית להציע את זה למשתמשים, לתת להם את שיקול הדעת.

אבי בלשניקוב: המשתמש, זה שהחליט להתחבר להוט יקבל את ההחלטה אם הוא כן רוצה מודם כזה.

אבי בלשניקוב: אגב, בשנה ממוצע הדקות שיש הפסקת חשמל זה משהו בסביבות שעה.

אבי בלשניקוב: אז אותו משתמש יחליט אם הוא רוצה לרכוש את זה.

גלעד ארדן: אני לא כיוונתי למצב של הפסקת חשמל שגרתית, יותר כיוונתי למצב חירום.

גלעד ארדן: למשל, אישה מבוגרת שגרה באיזה בניין, יש איזו דליקה בבניין, ויש משהו שבגללו אין חשמל, היא רוצה להתקשר לילדים שלה, למכבי האש – היא לא יכולה כי אין לה פלאפון, והטלפון לא עובד.

אבי בלשניקוב: אנחנו בהחלט חושבים שהסוגיה ראויה, ושומה עלינו, כמשרד התקשורת, לקבוע כללים ברורים בעניין גילוי נאות.

אבי בלשניקוב: זאת עמדתנו.

אמנון כהן: אני רוצה לשמוע את חברת הוט.

אמנון כהן: איך אתם מתחברים?

אמנון כהן: יש לכם קשיים בחיבור היום?

אמנון כהן: אנחנו רוצים לשמוע איך אתם רואים את זה.

אפי משעל: הטכנולוגיה של הטלפוניה בכבלים ידועה בעולם, אבל הטכנולוגיה שאנחנו מיישמים בארץ היא מהחדשניות ביותר.

אפי משעל: היא מביאה עולם שלם של מוצרים ושירותים לטלפונים.

אפי משעל: אני לא יכול להיכנס להרבה מאוד פרטים כי יושבים המתחרים מולי, וקשה לי לגלות סודות.

אפי משעל: לשאלה הראשונה, האם יש בעולם טלפונים על גבי כבלים מגובי חשמל, אז בעולם אין טלפונים כאלה.

אפי משעל: הוט פנתה ליצרני המודמים האלה ובקשה פיתוח עבור הוט, שיהיה מודם מגובה סוללה.

אפי משעל: זה נמצא גם בפיתוח וגם בניסויים שלנו, על מנת שנוכל להציע במקומות מסוימים והלקוח יוכל להחליט איך שהוא רוצה, אם הוא רוצה עם סלולרי או עם סוללה.

אפי משעל: לגבי מוסדות ציבור, הבעיה לא קיימת.

אפי משעל: אם למוסד ציבור יש מרכזיה פנימית שלו – הפתרון שלנו והפתרון של בזק זהים לחלוטין.

אפי משעל: אנחנו מחברים את המרכזייה הפנימית, הארגונית, למרכזית הוט, ומשם אנחנו מנתבים.

אפי משעל: כל גיבוי החשמל נעשה על המרכזייה הפנימית, הוא לא נעשה על הקווים.

אמנון כהן: אז זה פותר את הבעיה מבחינת מוסדות.

גלעד ארדן: אבל מה זה "מוסדות"?

גלעד ארדן: מאיזה גודל?

אפי משעל: גם אם אנחנו מדברים על מוסד שיש לו מרכזייה, כמו "יהלום" או "כוכב", שבזק מספקת, הוא עובד על חשמל ומגובה סוללה – זה מתלבש עליו אותו דבר.

אפי משעל: אם זו מרכזייה ארגונית כמו בכנסת או בארגונים גדולים, מחברים צינורות שמנים שעבירים את השיחות מהמרכזייה הפנימית – את מה שצריך לצאת החוצה – למרכזייה של הוט, ומשם לכל העולם.

אפי משעל: כך ששם לא קיימת בעיה.

גלעד ארדן: ואם יש נקודתית בבניין הפסקת חשמל, עדיין המרכזייה נותנת לזה גיבוי?

אפי משעל: ההתנהגות של המרכזייה, כשהיא מחוברת להוט, היא אותה התנהגות כפי שהיא מחוברת לבזק, באופן חד-משמעי ומוחלט.

אפי משעל: אנחנו היחידים בעולם שפנינו ליצרני המודמים, על מנת שיהיה פיתוח, ושנוכל להציע גם את זה.

אפי משעל: בגילוי הנאות, אני חושב שנכון אומר המשרד.

אפי משעל: נשב יחד ונלך לכיוון הגילוי הנאות, אבל אני חושב שהוא צריך להיות הדדי.

אפי משעל: מי שמוכר היום קו טלפון ובצדו טלפון דיגיטל, שאינו יודע לעבוד כשיש הפסקת חשמל, הגילוי הנאות גם צריך להיות שם.

אפי משעל: לפחות בתוכניות העסקיות של בזק, כפי שפורסם ב"גלובס" בראיון עם סמנכ"ל השיווק, יש להם יעד של 300,000 טלפונים כאלה עד אמצע השנה הזאת.

אפי משעל: זה מהלך אסטרטגי שבזק רואה על מנת להחזיר חזרה את רמת הדקות שהיא מפסידה מול חברות הסלולר.

אפי משעל: היא מספקת טלפונים מתוחכמים.

אפי משעל: יש המון בתים היום, שהטלפון המרכזי שלהם הוא לא של הוט, הוא של בזק, ואין לו גיבוי חשמלי.

אפי משעל: לכן, צריכה להיות הדדיות בעניין הזה.

אפי משעל: אני חושב שמה שצריכה הוועדה לעשות כלפינו זה לתת לנו את הגנת הינוקא כדי להתרומם.

אפי משעל: אנחנו רק עם כמה אלפים בודדים של מנויים, אבל אנחנו לאט לאט מתקדמים.

אפי משעל: עם הטכנולוגיה המאוד מתקדמת שלנו, שאין כזה מתג בעולם, אנחנו בונים אותו בעצמנו, ואנחנו כל הזמן רואים את ההתנהגות שלו.

אפי משעל: דרך משרד התקשורת, עם הכללים של גילוי נאות, אני חושב שאנחנו יודעים לספק שירות.

גלעד ארדן: כמה זמן אתם כבר מוכרים?

אפי משעל: מ-25 בנובמבר 2004.

אמנון כהן: תודה.

אמנון כהן: חברת "יס" רוצים להגיד משהו?

אמנון כהן: לא, אז חברת בזק, בבקשה.

דודו מזרחי: אתחיל בזה שאספר מה יש בבזק מבחינת גיבוי חשמלי.

דודו מזרחי: בזק משקיעה כל שנה הון עתק במערכות כוח, שמבטיחות גיבוי חשמלי.

דודו מזרחי: בכל מרכז של בזק יושב גנרטור, יושב מאגר סולר, שמבטיח גיבוי חשמלי למשך ארבעה, חמישה ימים למקרה של הפסקת חשמל או מקרה חירום.

לאה ורון: אתה עונה כרגע לגבי ה-B דיגיטל והטלפון האלחוטי?

דודו מזרחי: אענה גם לזה.

דודו מזרחי: באופן עקרוני, על קו בזק זורם חשמל.

דודו מזרחי: תחבר אליו טלפון רגיל, הוא יעבוד בכל מקרה.

דודו מזרחי: יכול להיות לך בנקודות אחרות בבית B דיגיטל, טלפונים אלחוטיים לא יעבדו, אבל מספיק שיש נקודה אחת בבית שיש בה טלפון פשוט וישן, היא בכל מקרה תמשיך לעבוד במשך ארבעה, חמישה ימים, בלי מקור מתח חיצוני.

דודו מזרחי: אני רוצה להזכיר שהוט טלקום היא מפעיל תקשורת אוניברסלי, שקיבל רשיון ממשרד התקשורת.

דודו מזרחי: זאת זכות לקבל רשיון לתת שירותי טלפון בישראל, זאת לא חובה.

דודו מזרחי: אלה עסקים.

גלעד ארדן: זאת אפילו לא סיסמה, "זאת זכות לתת שירות".

דודו מזרחי: נכון.

דודו מזרחי: לפי התוכנית העסקית שלהם, לפי מיטב ידיעתי הם מצפים לחבר עוד אלפי מנויים בשנים הקרובות.

דודו מזרחי: המשמעות היא של עוד אלפי לקוחות בישראל, ואם מנותקים בשעת חירום – זה מתחיל ממצב של מלחמה וגיוס מילואים ונגמר בזה שמישהו קיבל אירוע לב בבית, ויש הפסקת חשמל והוא לא יכול להזעיק עזרה.

דודו מזרחי: אם משרד התקשורת חושב שגיבוי חשמלי הוא לא דבר נחוץ, אנחנו נשמח, אין לנו בעיה, אנחנו מוציאים על זה הון עתק.

דודו מזרחי: אם משרד התקשורת אומר שרק שעה בשנה יש הפסקת חשמל, ואין צורך בכל המערכת המסובכת והיקרה הזאת, אין בעיה, יפטרו את כולם, גם אותנו וגם אותם מגיבוי חשמלי.

גלעד ארדן: מה זאת אומרת "יפטרו"?

גלעד ארדן: אתכם מחייבים בזה?

דודו מזרחי: כן.

דודו מזרחי: אנחנו היום מחויבים.

גלעד ארדן: מכוח מה אתם מחויבים?

גלעד ארדן: יש ברשיון, בתקנות?

דודו מזרחי: ברשיון ובחוק מוגדר טיב השירות שאנחנו צריכים לספק ללקוחות.

דודו מזרחי: נגזרת מזה העובדה שאנחנו צריכים לספק קו טלפון בכל תנאי ובכל מצב.

גלעד ארדן: מה זה "נגזר"?

גלעד ארדן: מה כתוב בחוק שמזה נגזר שאתם חייבים.

דודו מזרחי: אם אתה רוצה להרחיב את העניין המשפטי, הלשכה המשפטית שלנו תעדכן.

דודו מזרחי: אבל משרד התקשורת יושב פה, ואם הם חושבים שאין לנו חובה כזאת אנחנו נשמח לשמוע.

לאה ורון: בינתיים לא הבנו היכן מעוגנת החובה הזאת.

איילת כהן-מעגן: יש ברשיונות שלנו, וגם של הכבלים, חובה לקיים את הרשת בכל עת, בשעת חירום.

איילת כהן-מעגן: יש חובות שירות נאות.

אפי משעל: את החובה הזאת גם הוט ממלאת, וזה לא עומד לדיון.

איילת כהן-מעגן: בסדר, אם הפרשנות היא שזה גדר מילוי החובה, נדע שזאת הפרשנות.

דודו מזרחי: אם אין חובה כזאת, אנחנו גם נשמח לראות עצמנו פטורים ממנה, ושהמשרד יבהיר.

דודו מזרחי: רק לאחרונה המדינה העניקה מתנה בשווי 40 מיליון שקלים לכבלים, אם זאת לא הגנת ינוקא מספיקה אני לא יודע מה זאת הגנת ינוקא.

דודו מזרחי: יש גבול לכמה המדינה מוכנה.

דודו מזרחי: המשמעויות של הסיפור הזה יהיו מאוד כבדות.

דוד טל: אדוני היושב ראש, היות ומדובר בבזק, מדובר בגיבוי חשמלי, וחשוב מאוד שאם יש למישהו חס וחלילה אירוע לב שתהיה אפשרות להזעיק עזרה, וטיב השירות צריך להיות קו תקין בכל בית, בכל מצב.

דוד טל: אני רוצה להגיד לך שנתקלתי בתופעה מאוד מעניינת, שלא היה לי קו.

דוד טל: התקשרתי לחברה שאומרת שזאת זכות לתת שירות.

דוד טל: הם באו לבדוק, ואכן אין קו, אבל הם צריכים לגשת לקופסה המרכזית, שנמצאת על עמוד, שנמצא אצל שכנה שלי.

דוד טל: השכנה שלי אמרה להם: אליי הביתה אתם לא נכנסים.

דוד טל: באו אליי נציגי בזק ואמרו לי: אנחנו רוצים, אבל לא יכולים, השכנה לא נותנת.

דוד טל: הלכתי בתחנונים ובכי, התרפסתי – נתנה להם להיכנס.

דוד טל: נכנסו, ראו עצים שמפריעים שם לקופסה, אמרו לי: סליחה אדוני, אנחנו לא גוזמים את העצים.

דוד טל: בסוף חזרתי, שלחתי את הבן שלי שיגזום.

דוד טל: בסופו של יום אמרתי: אם היה לי אירוע לב למשל, לא הייתי יכול להזעיק עזרה, רק משום שהם לא יכולים להיכנס.

דוד טל: אני מעיר את זה, כי את הדבר הזה בזק או משרד התקשורת חייבים לתקן.

דוד טל: משרד התקשורת צריך ליזום איזשהו חוק או תקנה, שהעמוד או קופסת הבקרה יהיו בשטח ציבורי, שתהיה אליו נגישות, ולא בשטח פרטי שאין אליו נגישות.

גלעד ארדן: אני טרחתי, יזמתי דיון מהיר, ואתה עושה את זה בלי.

אמנון כהן: חברת החשמל פה?

אמנון כהן: יש לכם מה להגיד?

אמנון כהן: איך אתם מסייעים ונותנים להם חשמל וכל מה שצריך?

דוד בולר: אנחנו לא מומחים בתקשורת, בכל מקום שמבקשים חשמל הם מבקשים.

דוד בולר: להבטיח, שבמקרה של הפסקה אזורית יהיה להם חשמל, אנחנו לא מסוגלים.

דוד בולר: זה אומר שברחבי המדינה תהיה מערכת אספקת חשמל כפולה, ואולי גם זה לא יספיק.

דוד בולר: את זה כתבנו בתגובה שלנו לפניית מנהלת הוועדה.

דוד בולר: כמובן, בכל שאלה שנישאל נוכל לבדוק ולתת תשובה מדויקת יותר.

אמנון כהן: תודה רבה.

אמנון כהן: המשרד לתשתיות לאומיות, אתם רוצים להגיד משהו?

יורם רונדשטיין: אנחנו שואפים לכך שהשירות של חברת החשמל יהיה יותר יעיל.

יורם רונדשטיין: זה יתבטא במספר דקות אי אספקה נמוך ככל האפשר.

אמנון כהן: אני רוצה לשמוע גם את הרשות לשירותים ציבוריים חשמל, מר דוד אסוס.

אמנון כהן: יש לך משהו להגיד בנושא הזה?

אמנון כהן: הפיקוח שלכם נחוץ?

דוד אסוס: זה לא בעיה של חשמל, זאת בעיה של גיבוי המרכזיות עצמן.

דוד אסוס: כיוון שכיום גיבוי המרכזיות נופל על בזק ולא על חברת החשמל, גם אם יש חברה אחרת הגיבוי ייפול עליה ולא על חברת החשמל.

אמנון כהן: תודה.

אמנון כהן: משרד התקשורת, עוד מישהו רוצה להתייחס?

טל אופק: אני חושבת שצריך להבחין בין החובה שקשורה לתפעול הרשת בשעת חירום, והגיבוי שבזק דברה עליו, הגיבוי של הרשת, שגם הוט מחויבת בו באותו אופן, להבדיל מהנושא שהעלית לדיון, שזה אספקת חשמל לציוד הקצה.

אמנון כהן: מה זה ציוד קצה?

גלעד ארדן: המשתמש.

טל אופק: מה שהוא תיאר, הגיבוי שיש במרכזיות שלהם, והיכולת לפעול גם בשעת הפסקת חשמל לטווח ארוך יותר – זה משהו שקיים לגבי כל המפעילים, לגבי מתקני התקשורת שלהם.

טל אופק: הבעיה בנושא שהוא העלה לדיון נובעת מאי אספקת חשמל לציוד הקצה, ואני חושבת שמר לוי יכול לפרט יותר.

גלעד ארדן: את אומרת, שעל פי החובות – אני לא יודע אם זה מכוח חוק או מכוח רשיון - -

טל אופק: מכוח רשיון.

גלעד ארדן: - - החובה היא על הרשת ולא על ציוד הקצה, שנמצא בבית של המשתמש.

טל אופק: אני אומרת שמה שהוא תיאר כחובה, זה חל לגבי כל מפעיל.

גלעד ארדן: כלומר המשמעות היא, אשר לשאלתו, שהם חייבים לקיים גיבוי חשמלי רק על המערכות שלהם, שנמצאות בשליטתם.

טל אופק: נכון.

טל אופק: אותו גיבוי שהוא תיאר, של החמישה ימים וכדומה, לא יועיל שום דבר למשל לטלפון אלחוטי שמחובר לקו חשמל.

דודו מזרחי: אז מה המשמעות?

דודו מזרחי: אנחנו לא חייבים בגיבויים?

טל אופק: אמרתי בדיוק הפוך, שאת הגיבוי הזה שתיארת, אתה מחויב בו בדיוק כמוהם.

טל אופק: אתה מכיר את הסעיף ברשיון שלך - - -

דודו מזרחי: אבל לא את קו הטלפון.

טל אופק: אני לא נכנסת לצד ההנדסי, קו וכולי, אבל כל מה שתיארת כאן לגבי הגיבוי החשמלי למתקני התקשורת שלכם בשעת חירום, זו חובה שחלה עליכם כמו שהיא חלה על כל מפעיל אחר.

טל אופק: הנושא שהוא העלה לדיון מתמקד בשאלה הספציפית של בעיית מתח חשמלי לציוד הקצה של הוט במצב של הפסקת חשמל.

דודו מזרחי: אני רוצה לחדד.

דודו מזרחי: אם הוט ייקחו טלפון רגיל, לא טלפון אלחוטי, גם אצלם זה צריך לעבוד בהפסקת חשמל?

טל אופק: הטלפון שלהם, גם אם ייקחו טלפון פשוט, מתחבר דרך מודם, והמודם מחובר לקו החשמל.

טל אופק: אז יש הבדל בטכנולוגיות.

עוזי לוי: הדרישות של משרד התקשורת נעשות בהתאם לטכנולוגיה שבה המערכת עובדת, ובהתאם להמלצות ITU - ארגון התקשורת הבין-לאומי - ששייכות לכל טכנולוגיה.

עוזי לוי: בהמלצות אלה יש סדרה ברורה של דרישות מהטלפוניה המסורתית: איך מספקים את החשמל, איך היא עובדת בזמן חירום, ואיך כל הדבר הזה צריך לעבוד בכל תהליך שהוא.

עוזי לוי: המערכות החדשות, שהוט מפעילה, עובדות בטכנולוגיה שונה לגמרי.

עוזי לוי: במקרה הזה, ציוד הקצה הוא מאוד מורכב ומאוד חכם, מין ורסיה של מחשב, בעוד שטלפון הקצה המסורתי הוא פשוט מאוד, וכאשר מחברים אותו לקו הטלפון הוא עובד.

עוזי לוי: לא כך הדבר בטלפון של הוט.

עוזי לוי: המערכות המרכזיות, הן של הוט והן של בזק, מגובות חשמלית בזמן הפסקת חשמל, העניין הוא שהטכנולוגיה של בזק היא כזאת, שכאשר יש הפסקת חשמל יש הזנה מקומית, ודרך קו הטלפון יש אפשרות להפעיל את ציוד הקצה.

עוזי לוי: במערכות של הוט, גם אם המערכות המרכזיות מגובות, אין הובלת חשמל לאורך הקו כדי להביא אותו לציוד הקצה.

עוזי לוי: לכן ציוד הקצה שם לא עובד, הוא צריך הזנה מקומית כדי שהוא יוכל לפעול.

עוזי לוי: זה השוני בין שתי המערכות האלה.

עוזי לוי: בזק לא יכולה לפעול ללא הדבר הזה.

עוזי לוי: היא חייבת להפעיל את המערכות שלה גם בעת הפסקת חשמל.

עוזי לוי: גם הוט מפעילה את המערכות המרכזיות שלה בעת הפעלת חשמל, אבל הטכנולוגיה דואגת שכאן יהיה חשמל בקצה - - -

גלעד ארדן: זאת אומרת, אצל בזק ממילא, אגב זה שיש לה גיבוי לרשת המרכזית, זה נותן גיבוי גם ליחידות הקצה.

טל אופק: ליחידות הקצה הפשוטות, לא לטלפון הדיגיטלי.

אפי משעל: מצטייר פה כאילו הוט פורשת איזושהי רשת והיא לא מגובה.

אפי משעל: אני רוצה להודיע לכולם שיש לנו גיבוי חשמל ראשון, שני, שלישי, וגם רביעי במקומות מסוימים.

אפי משעל: אמר עוזי נכון, אנחנו משתמשים בטכנולוגיות שבעצם הטלפון הופך להיות מחשב.

אפי משעל: ככזה הוא צריך מקור חשמל, וככל שמתקדמים היחידות דורשות מקור חשמל.

אפי משעל: אנחנו מתמודדים, תנו לנו כמה שנים, אני חושב שגם אנחנו נגיע לפתרונות שבסופו של דבר נוכל להתמודד ולספק טלפון שבאמת ירצו.

אפי משעל: אנחנו מציעים טכנולוגיה מתקדמת לעומת טכנולוגיה מיושנת ומסורתית.

אפי משעל: אם בזק רוצה להפסיק את גיבוי החשמל, הוא מפסיק את השירות, זאת הטכנולוגיה שלו – קווי נחושת שזורם בהם חשמל.

אפי משעל: ככה עובדת הטכנולוגיה שלהם.

אפי משעל: יש לי תחושה שהתחרות בינינו עברה לשולחן הזה, וזה קצת מפריע לי.

גלעד ארדן: כל הזמן התחרויות במשק מגיעות לשולחן הזה, לא רק במקרה הזה.

אפי משעל: אני ינוקא, ולא ידעתי.

דודו מזרחי: אני רוצה להבהיר שתי נקודות חשובות.

דודו מזרחי: אין פה תשובה ברורה למשרד התקשורת אם בזק מוכרחה לתת גיבוי או לא מוכרחה לתת גיבוי.

דודו מזרחי: בזק עומדת לפרוש היום טכנולוגיה חדשה, שנקראת NGN – new generation network - בטכנולוגיה הזאת לא זורם חשמל בקווים.

דודו מזרחי: האם לקווים האלה לא נהיה חייבים לתת גיבוי?

דודו מזרחי: אין פה מדיניות מוצהרת של המשרד שאומרת אם הקו צריך לפעול או לא לפעול.

עוזי לוי: כאשר תעברו ל-NGN נבדוק.

אמנון כהן: בנושאים האלה – יש קפיטריה, שבו יחד ודברו עליהם, לא אצלי בוועדה.

אמנון כהן: באנו לנושא אחד, לא צריך לגלוש לנושאים אחרים.

דודו מזרחי: זה עניין עקרוני.

לאה ורון: אז חיכית לדיון בוועדה כדי להבהיר את העניינים העקרוניים שלך?

אמנון כהן: חבר הכנסת המציע, גלעד ארדן, אתה רוצה להגיד עוד משהו?

גלעד ארדן: באופן עקרוני, מה שהעלה פה נציג בזק זה באמת מעניין, אבל לא לעכשיו.

גלעד ארדן: אם הייתי במקומכם הייתי מסיק שאם אני מביא טכנולוגיה חדשה היום – אז כן.

גלעד ארדן: אני מוכן לקבל, ואפילו לברך על החלטת המנכ"ל ועל הנכונות של הוט לנסח את עניין הגילוי הנאות, ולהוסיף ברשיון– כי אני לא מאמין בדברים כאלה שנעשים וולונטרית, זה מחזיק מעט מאוד זמן עד שנתחיל לשמוע שאנשים לא ידעו.

גלעד ארדן: אני חושב שזה יכול להיות הישג מכובד אם זאת תהיה מסקנת הדיון לעת עתה.

גלעד ארדן: מעבר לזה, משרד התקשורת, שהוא הגורם המקצועי, יבחן את העניינים המקצועיים יותר.

אמנון כהן: נציגי "יס" רוצים להתייחס?

איציק אליקים: לגבי המחירים של מתאמים כאלה, למיטב ידיעתי זה לא הסכומים שנקבו פה, של 450 שקלים.

איציק אליקים: מדובר בסכומים פחותים בהרבה.

אמנון כהן: אני שמח.

איציק אליקים: דבר נוסף, בציוד הקצה זה עניין של הגדרה איפה אתה חותך את ציוד הקצה.

איציק אליקים: היחידה של המתאם, שיושבת בבית הלקוח, שבקצה שלה בסוף מתחבר הטלפון הפשוט, ההגדרה היא של ראייה אם הוא חלק מהרשת או חלק מציוד הקצה.

איציק אליקים: כפי שהיום השוק מתנהג, התפישה היא שזה חלק מציוד הרשת, כי בזק לדוגמה נותנת ציוד שנקרא one plus one, שמיחידת קצה אחת אפשר להוציא מספר קווים אם היא תחובר לסוללה שמגבה את הפעילות שלה.

איציק אליקים: השאלה היא איפה חותכים, האם היחידה הזאת של המתאם היא חלק מציוד הקצה של הלקוח או היא חלק מהרשת.

איציק אליקים: אם היא חלק מהרשת – ונעשתה פה אבחנה על ידי משרד התקשורת בין הרשת לציוד הקצה – אז השאלה היא איפה המיקום שלה, וזאת הסוגיה שצריך לקבוע.

אבי בלשניקוב: כיוון שחלקת על הנתון שאמרתי לגבי עלות המודם, אולי תיתנו לנו את הכתובת בה אתם קונים את הממירים שאתם מחלקים חינם לכולם.

איציק אליקים: אני מצפה להתייחסות עניינית.

אמנון כהן: נכנסו לכאן סטודנטים מהמכללה האקדמית רופין.

אמנון כהן: אנחנו מקדמים אותם בברכה, דור העתיד של מדינת ישראל.

אמנון כהן: אני רוצה לסכם את הדיון.

אמנון כהן: אני רוצה לברך שוב את משרד התקשורת שנתן את הרשיון לחברת הוט.

אמנון כהן: אין לי בעיה שתכניסו עוד שחקנים למשק, המטרה הסופית שלנו היא שהצרכן ייהנה, המחירים יוזלו והשירות יהיה יותר טוב.

אמנון כהן: אנחנו רושמים בפנינו את הודעתך מתחילת הדיון, מר בלשניקוב, שתמצאו את הדרך לחייב את חברת הוט בגילוי נאות, שכשיגיעו לצרכן יגידו שבמצב חירום, אם תהיה הפסקת חשמל, לא יהיה להם קו.

אמנון כהן: אני מבקש שתעשו בדיקה כמה עולה המתאם, להציע את האפשרות לרכוש את המכשיר הזה.

אמנון כהן: תבדקו גם אם אפשר לתת את זה בתשלומים לצרכנים שגם הם יקבלו את כל השירות.

אמנון כהן: ירצה ירכוש, לא ירצה לא ירכוש.

אמנון כהן: מצד אחד, גילוי נאות שבמצב חירום, אם יש הפסקת חשמל, הטלפון לא יעבוד.

אמנון כהן: דבר שני, יש אופציה שכן יעבוד למספר שעות, יש כל מיני מתאמים החל ממחיר כזה עד מחיר כזה, ולבוא לקראת הלקוחות, לשלם בתשלומים, כל אחד לפי יכולתו.

גלעד ארדן: השיווק שלכם הוא דרך הטלפון או שיש סוכן?

אפי משעל: בשלב הראשון אנחנו הולכים לאט ומציעים.

אפי משעל: בשלב השני, שיהיה כבר בזמן הקרוב, יהיה קמפיין, אנשים יתקשרו, יזמינו טלפון.

אמנון כהן: אדוני המנכ"ל, מתי תיכנס לתוקף המסקנה שלנו מהיום?

אבי בלשניקוב: הנחיתי כבר אתמול את אנשי משרדי להתחיל להכין את הטיוטות הראשונות.

אמנון כהן: אז ננסח את זה, ונוציא את המסקנות למליאת הכנסת.

אמנון כהן: תודה רבה על השתתפותכם, תודה רבה למציע.

אמנון כהן: הישיבה נעולה.